Document ID: 32010R1264

PADOMES REGULA (ES) Nr. 1264/2010
(2010. gada 20. decembris),
ar kuru groza Regulu (ES) Nr. 7/2010, ar ko atsevišķiem lauksaimniecības un rūpniecības ražojumiem ievieš autonomas Savienības tarifa kvotas un nosaka to pārvaldību
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 31. pantu,
ņemot vērā Eiropas Komisijas priekšlikumu,
tā kā:
(1)
Lai nodrošinātu Savienībā nepietiekamā daudzumā ražotu preču pietiekamu un nepārtrauktu piegādi un nepieļautu nekādus tirgus traucējumus, atsevišķiem lauksaimniecības un rūpniecības ražojumiem ar Padomes Regulu (ES) Nr. 7/2010 (1) ir ieviestas autonomas tarifa kvotas. Produktus šo tarifa kvotu robežās var importēt ar pazeminātu vai nulles nodokļa likmi. Šo pašu iemeslu dēļ atsevišķu papildu ražojumu atbilstīgiem daudzumiem būtu jāievieš jaunas tarifa kvotas ar nulles nodokļa likmi, kas būtu spēkā no 2011. gada 1. janvāra.
(2)
To autonomo tarifa kvotu, kuras ierakstīas ar kārtas numuriem 09.2977 un 09.2635, kvotu apjomi nav pietiekami, lai apmierinātu Savienības rūpniecības vajadzības kārtējā kvotu periodā, kas beigsies 2010. gada 31. decembrī. Tādēļ šie kvotu apjomi ir jāpalielina no 2010. gada 1. jūlija.
(3)
Savienības interesēs vairs nav 2011. gadā turpināt piešķirt tarifa kvotas atsevišķiem ražojumiem, kuriem šīs kvotas tika noteiktas 2010. gadam. Tādēļ šīs kvotas no 2011. gada 1. janvāra būtu jāslēdz un attiecīgie ražojumi būtu jāsvītro no saraksta Regulas (ES) Nr. 7/2010 pielikumā.
(4)
Ņemot vērā daudzās veicamās izmaiņas, skaidrības labad Regulas (ES) Nr. 7/2010 pielikums jāaizstāj pilnībā.
(5)
Tādēļ attiecīgi būtu jāgroza Regula (ES) Nr. 7/2010.
(6)
Tarifa kvotām jāstājas spēkā 2011. gada 1. janvārī, tādēļ šī regula būtu jāpiemēro no tās pašas dienas un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulas (ES) Nr. 7/2010 pielikumu aizstāj ar tekstu šīs regulas pielikumā.
2. pants
Regulas (ES) Nr. 7/2010 pielikumā no 2010. gada 1. jūlija:
-
tarifa kvotai ar kārtas numuru 09.2977 kvotas apjoms ir 40 000 tonnu.
-
tarifa kvotai ar kārtas numuru 09.2635 kvotas apjoms ir 1 300 000 km.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2011. gada 1. janvāra.
Regulas 2. pantu piemēro no 2010. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 20. decembrī

Labels: 3
1
6